Avizul Comitetului Economic și Social European privind Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Orientări strategice pentru o acvacultură mai sustenabilă și mai competitivă în UE pentru perioada 2021-2030

[COM(2021) 236 final]

(2021/C 517/16)

Raportor: domnul Anastasis YIAPANIS

Sesizare Comisia Europeană, 31.5.2021 Temei juridic Articolul 304 din Tratatul privind funcționarea Uniunii Europene Secțiunea competentă Secțiunea pentru agricultură, dezvoltare rurală și protecția mediului Data adoptării în secțiune 9.9.2021 Data adoptării în sesiunea plenară 22.9.2021 Sesiunea plenară nr. 563 Rezultatul votului (voturi pentru/ voturi împotrivă/abțineri) 233/2/6

1. Concluzii și recomandări

1.1. CESE sprijină eforturile și inițiativele lansate de Comisia Europeană pentru a ajuta sectorul să crească și să devină mai sustenabil. În pofida acestor eforturi, sectorul acvaculturii din UE nu-și valorifică adevăratul potențial de creștere. CESE își exprimă îngrijorarea că 65 % din produsele acvatice consumate în Europa provin din importuri ( 1 )

1.2. Alegerile consumatorilor au evoluat către un stil de viață care acordă mai multă atenție nutriției, produsele de pește și de acvacultură fiind în fruntea listei. Acest lucru reprezintă o oportunitate pentru o creștere semnificativă în acest sector, dar și o responsabilitate privind asigurarea securității alimentare a UE în viitor. Asigurarea unor alimente sigure, sănătoase și sustenabile în UE ar trebui să fie una dintre principalele priorități.

1.3. Pentru a consolida capacitatea de producție și rentabilitatea sectorului, este necesar un efort coordonat din partea Comisiei Europene și a statelor membre. Simplificarea imediată a procedurilor administrative trebuie completată de înalte standarde de mediu, pentru a conserva ecosistemele și biodiversitatea și pentru a îmbunătăți calitatea apei. CESE salută propunerea Comisiei de a institui ghișee unice de acordare a licențelor de acvacultură în toate statele membre.

1.4. CESE consideră că trebuie găsit un echilibru adecvat între conservarea biodiversității Pământului și îndeplinirea cerințelor privind alimentele necesare, ținând seama de impactul social, de criteriile pentru o viață sănătoasă și de protecția mediului. Apele marine și cele continentale ar trebui să fie conservate și protejate, promovând totodată activități de acvacultură sustenabilă care să asigure alimentele necesare pentru populația UE.

1.5. Disponibilitatea spațiului reprezintă un obstacol important în calea dezvoltării sectorului. CESE consideră că este necesară dezvoltarea în continuare a instalațiilor de acvacultură, în special în zonele costiere și rurale din întreaga Uniune, în locuri în care alte activități economice sunt inadecvate. CESE solicită statelor membre să pună în aplicare proiecte coordonate de amenajare a teritoriului, inclusiv planificarea la nivelul bazinelor maritime, refacerea instalațiilor de acvacultură abandonate și a sistemelor de analiză a volumelor mari de date.

1.6. CESE consideră că implicarea partenerilor sociali și a organizațiilor relevante ale societății civile în viitoarea strategie de dezvoltare a sectorului va crea valoare adăugată pentru Uniune, putând oferi atât expertiză de înalt nivel, cât și excelente oportunități de comunicare.

1.7. CESE consideră că relația dintre părțile interesate de-a lungul lanțurilor valorice trebuie să fie una etică. IMM-urile și întreprinderile nou-înființate ar trebui sprijinite pe deplin pentru a crește, pentru a oferi locuri de muncă de înaltă calitate și pentru a crea noi modele economice sustenabile, în timp ce parteneriatele public-privat ar trebui să beneficieze de instrumente de finanțare care să acopere angajamente pe termen lung.

1.8. Programele de educație și formare profesională pot contribui la satisfacerea nevoilor sectorului în materie de forță de muncă înalt calificată. În acest sens, cererile de propuneri pentru sectorul acvaculturii pot beneficia de finanțare din Fondul social european.

1.9. Cerințele de etichetare au un rol foarte important în informarea consumatorilor cu privire la calitatea produselor de acvacultură. Cetățenilor europeni ar trebui să li se ofere informații fiabile, în special cu privire la produsele care provin din țări cu un cadru legislativ precar sau fără cadru legislativ. Cerințele în materie de trasabilitate ar trebui prelucrate în sens invers, până la incubatoare, pentru toate produsele de pe piața internă. Obiectivul final ar trebui să fie asigurarea unor condiții de concurență în întregime echitabile în cadrul pieței unice.

1.10. Comunicarea privind eforturile și progresele realizate de sector cu privire la performanța în materie de mediu și climă este esențială pentru a asigura acceptarea socială și pentru a-i familiariza pe consumatori cu eforturile depuse. Sistemele de gestionare a deșeurilor sunt necesare imediat pentru un sector care are un potențial ridicat de a-și reduce amprenta de mediu. De asemenea, sectorul are un potențial considerabil de a adopta circularitatea și resursele acvatice regenerabile, încercând totodată să reducă consumul de energie și emisiile de carbon.

1.11. Sunt necesare investiții publice și private rapide și la scară largă, în special în activitățile de cercetare și dezvoltare. Comisia ar trebui să promoveze toate fondurile și oportunitățile de parteneriat relevante și disponibile ale UE prin intermediul rețelelor partenerilor sociali și ale organizațiilor societății civile, cu scopul final de a ajunge la toți producătorii, în special la IMM-uri.

1.12. CESE apreciază și sprijină propunerea de creare a unui mecanism UE de asistență pentru acvacultură, cu o platformă online dedicată și consideră că este nevoie urgent la nivel european de o strategie de creștere a acvaculturii care să stimuleze potențialul sectorului.

2. Context

2.1. Potrivit Organizației Națiunilor Unite pentru Alimentație și Agricultură (FAO), „populația mondială ar putea crește cu peste două miliarde de persoane față de nivelurile actuale, ajungând la 9,15 miliarde până în 2050. Veniturile vor crește chiar mai repede. Pentru a face față cererii crescute, FAO estimează că producția agricolă globală va fi în 2050 cu 60 % mai mare decât în 2005” ( 2 ) . Sectorul acvaculturii are potențialul de a crește și de a satisface o mare parte din această cerere, precum și de a elimina o parte din presiunea exercitată asupra sectorului agricol.

2.2. Producția din acvacultură este dominată în mare măsură de țări din Asia, cu o cotă de aproape 89 % în ultimele două decenii ( 3 ) . În UE, producția din acvacultură variază de la bazine și lagune tradiționale la utilizarea de cuști și bazine în largul mării sau în sisteme cu recirculare a apei. Sectorul numără, în mod direct, peste 74 000 de angajați în peste 12 000 de întreprinderi ( 4 )

2.3. UE este al doilea cel mai mare comerciant de produse pescărești și de acvacultură din lume, după China. În calitate de importator net, în 2019, UE a avut un deficit al balanței comerciale de 21 miliarde EUR. Potrivit celor mai recente cifre ( 5 ) , producția din acvacultură a UE reprezintă doar 1,15 % din producția globală totală. Un studiu Eurobarometru din 2017 ( 6 ) a arătat că cea mai mare parte a cetățenilor UE consumă fructe de mare cel puțin o dată pe lună, consumatorii în vârstă fiind cei care le consumă mai des.

2.4. Comunicarea Comisiei Europene intitulată „Orientări strategice pentru o acvacultură mai sustenabilă și mai competitivă în UE” ( 7 ) constituie o analiză foarte cuprinzătoare a situației actuale din sectorul acvaculturii și prezintă numeroase direcții de acțiune valabile pentru modul în care sectorul poate deveni mai sustenabil și mai competitiv. UE se angajează în mod clar să continue atingerea obiectivelor Pactului verde european și ale Strategiei „De la fermă la consumator”.

3. Observații generale

3.1. Peștii și alte produse acvatice au o mare valoare nutritivă și sunt foarte recomandate pentru menținerea unei bune sănătăți. Consumatorii și-au crescut cererea și așteptările în ceea ce privește produsele sustenabile de înaltă calitate care asigură o dietă sănătoasă. Calitatea excelentă a alimentelor din UE provenite de la animale acvatice reprezintă încă un avantaj competitiv major. Cu toate acestea, sectorul nu își valorifică adevăratul potențial de creștere, iar procentajul producției sale globale scade, în comparație cu alte părți ale lumii.

3.2. dezechilibrul balanței comerciale externe a produselor din acvacultură […] nu este acceptabil, nici sub aspect economic, dat fiind deficitul comercial pe care îl presupune, nici sub aspect social, din cauza lipsei de posibilități de ocupare a forței de muncă ” CESE consideră că sectorul acvaculturii din UE ar trebui să furnizeze mult mai multe produse pentru a satisface cererea existentă pe piața internă. Este în continuare de neconceput că 65 % din produsele acvatice consumate în Europa provin din importuri. În starea sa actuală, Uniunea Europeană pune în pericol viitoarea sa securitate alimentară. CESE a subliniat deja că „ ( 8 ) . CESE este foarte dezamăgit pentru că, cinci ani mai târziu, situația este aceeași, iar rezultatele preconizate nu au fost atinse.

3.3. Acvacultura continentală are un remarcabil potențial de creștere. Piscicultura este, cu siguranță, cea mai ecologică formă de acvacultură în ape dulci, dar productivitatea sa este scăzută. Cu toate acestea, UE dispune de suficientă experiență practică pentru a gestiona iazurile și agricultura intensivă într-un mod pe deplin ecologic și favorabil climei, adoptând în același timp principiile economiei circulare. Este necesar să se asigure integrarea deplină a tehnologiilor conforme cu schimbările climatice în taxonomia investițiilor verzi, pentru a garanta o finanțare neîntreruptă. În cele din urmă, dezvoltarea prelucrării alimentelor atât pe verticală, cât și pe orizontală, inclusiv a noilor specii, este valoroasă pentru îmbunătățirea valorii adăugate, a acceptării de către consumatori, a ocupării forței de muncă și a recirculării alimentelor și a deșeurilor.

3.4. Creșterea cererii de alimente în următorii ani trebuie satisfăcută prin proiecte sustenabile care să asigure alimente de înaltă calitate, dar și să protejeze mediul. UE este un deschizător de drumuri în punerea în aplicare a ODD, iar CESE consideră că aceasta este calea ce trebuie urmată. Sectorul acvaculturii este extrem de important pentru atingerea obiectivelor de dezvoltare durabilă ale ONU, în special ODD 2 – eradicarea foametei, asigurarea securității alimentare, îmbunătățirea nutriției și promovarea unei agriculturi durabile, ODD 12 – asigurarea unui consum și a unei producții durabile și ODD 15 – protejarea, restaurarea și promovarea utilizării durabile a ecosistemelor terestre.

3.5. CESE consideră că sectorul are un mare potențial de a adopta circularitatea și resursele acvatice regenerabile, încercând totodată să reducă consumul de energie și emisiile de carbon. Comunicarea cu privire la eforturile și progresele realizate de sector în vederea îmbunătățirii performanței în materie de mediu și climă este esențială pentru a asigura acceptarea socială a creșterii în continuare a sectorului și a cererii consumatorilor.

3.6. Așteptările cetățenilor au evoluat către o dietă mai nutritivă, produsele pescărești și de acvacultură fiind cele mai solicitate ( 9 ) . Pe de altă parte, amprenta de mediu și costurile ridicate asociate producției alimentare sunt considerabile. Este foarte clar că situația curentă nu poate fi percepută ca fiind sustenabilă și că ar trebui create noi modele economice.

3.7. Conform aceluiași raport, „ există o singură modalitate de a obține semnificativ mai multe alimente și biomasă din ocean: recoltarea fructelor de mare care, în medie, provin de la un nivel trofic inferior celui din prezent . Maricultura pare cea mai apropiată de o asemenea realizare ”. Acest lucru ar implica, în realitate, un nou model de afaceri axat pe speciile de recoltare care nu sunt exploatate deloc în prezent sau exploatate doar într-o măsură limitată.

3.8. Moluștele și algele au un rol important de jucat, întrucât se află în partea inferioară a lanțului alimentar și își extrag în mod direct nutrienții din apă. În timp ce algele sunt cultivate și consumate pe o scară largă în multe țări asiatice, în UE ele pot fi considerate un produs nou și doar câteva sunt cultivate cu succes. Deși nu sunt bogate în calorii, algele sunt bogate în fibre care oferă diverse beneficii pentru sănătate. CESE salută intenția Comisiei Europene de a pregăti o inițiativă specifică pentru a sprijini consumul de alge.

3.9. CESE consideră că competitivitatea sectorului poate fi îmbunătățită considerabil, creând totodată locuri de muncă de înaltă calitate în zonele costiere și rurale din întreaga Uniune, locuri în care dezvoltarea altor activități economice este mai degrabă dificilă. Comitetul consideră că elaborarea unor standarde sociale viitoare, asigurarea unor condiții de muncă decente și eliminarea practicilor inacceptabile sunt extrem de importante pentru capacitatea de a crea locuri de muncă, dar și pentru lanțurile de aprovizionare. În ceea ce privește asigurarea securității alimentare, trebuie să existe un echilibru între cele trei aspecte ale dezvoltării sustenabile: mediu, social și economic.

4. Observații specifice

4.1. Întrucât acvacultura este gestionată printr-o competență partajată între Comisia Europeană și statele membre, este necesar un efort coordonat pentru a îmbunătăți capacitatea și rentabilitatea sectorului. Aceasta include simplificarea procedurilor administrative și cooperarea deplină între Comisie și administrațiile publice naționale și regionale. Reducerea sarcinii administrative inutile și îndelungate în cadrul sectorului trebuie completată de înalte standarde de mediu, pentru a conserva ecosistemele și biodiversitatea și pentru a îmbunătăți calitatea apei.

4.2. motivul principal pentru lentoarea demersurilor administrative necesare desfășurării unor activități de acvacultură și pentru lipsa de amplasamente piscicole îl reprezintă complexitatea pe care o presupune aplicarea de către administrațiile publice din statele membre și din regiunile acestora a normelor de protecție a mediului ale Uniunii Europene, în special a Directivei-cadru privind apa, a Directivei-cadru «Strategia pentru mediul marin» și a celor privind rețeaua Natura 2000. Această situație duce la cerințe excesiv de costisitoare din punct de vedere economic pentru întreprinderile din acvacultură și care, în mod paradoxal, nu asigură o mai mare protecție a mediului ” ( 10 ). CESE a subliniat deja că „

4.3. CESE salută propunerea Comisiei de a institui ghișee unice de acordare a licențelor de acvacultură în toate statele membre. Acest lucru ar reduce semnificativ actualul proces de aprobare, incredibil de lung.

4.4. Asigurarea unei finanțări adecvate, atât publice, cât și private, pentru inițiative de acvacultură sustenabilă este extrem de importantă. CESE consideră că Comisia ar trebui să promoveze toate fondurile UE relevante și disponibile prin intermediul rețelelor partenerilor sociali și ale organizațiilor societății civile, cu scopul final de a ajunge la toți producătorii, în special la IMM-uri. Întreprinderile nou-înființate ar trebui sprijinite pe deplin pentru a crește și pentru a oferi locuri de muncă de înaltă calitate, iar noile parteneriate public-privat ar trebui sprijinite prin instrumente de finanțare care să acopere angajamente pe termen lung. CESE consideră, de asemenea, că relația dintre producători și comercianții cu amănuntul și celelalte părți interesate în toate fazele de prelucrare, manipulare și distribuție trebuie să fie una etică, pentru a asigura accesul pe piață al micilor producători și pentru a elimina practicile neloiale.

4.5. Este nevoie de investiții rapide și la scară largă în cercetare și dezvoltare pentru un sector care dorește să se dezvolte și care are capacitatea de a asigura alimente atât sănătoase, cât și sustenabile. UE trebuie să pună la dispoziție o strategie de creștere a acvaculturii care să stimuleze potențialul sectorului. Creșterea gradului de sensibilizare în rândul producătorilor cu privire la oportunitățile de finanțare disponibile din partea UE este extrem de importantă într-un sector dominat de IMM-uri.

4.6. CESE consideră că piața internă are capacitatea de a absorbi de cel puțin trei ori actuala capacitate de producție. Asigurarea unor alimente sigure, sănătoase și sustenabile în UE ar trebui să fie una dintre principalele priorități. În plus, noua abordare privind acvacultura sustenabilă ar trebui să ia în considerare impactul Brexitului, întrucât sectorul european al acvaculturii a fost afectat în mod considerabil de ieșirea Regatului Unit din UE.

4.7. autoritățile publice să solicite ca importurile să respecte în aceeași măsură cerințele de securitate sanitară valabile pentru producția europeană, cu o trasabilitate deplină «de la fermă la consumator» CESE îndeamnă Comisia Europeană să se asigure că produsele importate respectă aceleași cerințe și standarde ca cele impuse producătorilor locali. CESE a cerut deja ca „ ( 11 ) ”. Trasabilitatea ar trebui prelucrată în sens invers, până la incubatoare, pentru toate produsele care intră pe piața unică. Este esențial să se asigure condiții de concurență echitabile în favoarea producătorilor europeni și a unor produse sigure și de calitate pentru consumatori.

4.8. Cerințele de etichetare au un rol foarte important în informarea consumatorilor europeni cu privire la calitatea produselor sustenabile de acvacultură. Legislația UE oferă cadrul juridic necesar pentru a asigura condiții de concurență echitabile, dar nu este întotdeauna respectată sau nu este respectată pe deplin. Activitățile de control al calității și de etichetare trebuie accelerate pentru a asigura atât protecția consumatorilor, cât și a întreprinderilor legitime și pentru a furniza informații fiabile, în special în ceea ce privește produsele care provin din țări cu un cadru legislativ precar sau fără niciun cadru legislativ.

4.9. CESE consideră că obiectivul final al Comisiei și al statelor membre ar trebui să fie asigurarea unor condiții de concurență echitabile în proporție de 100 % în cadrul pieței interne. Acest lucru poate fi realizat doar prin asigurarea conformității depline cu standardele UE pentru toate produsele care sunt vândute pe piața internă, indiferent dacă sunt produse la nivel local sau dacă sunt importate. CESE solicită produse cu trasabilitate completă care să respecte standardele de mediu și de calitate. CESE consideră că trasabilitatea produselor de acvacultură și transparența la nivelul lanțului de aprovizionare sunt foarte importante, mai ales pentru speciile aflate în pericol.

4.10. IMM-urile sunt afectate în mod disproporționat de birocrație și de costurile administrative ridicate implicate de înființarea și funcționarea unei întreprinderi în domeniul acvaculturii. Întrucât sectorul este dominat de IMM-uri și de întreprinderile familiale mici, CESE solicită instituirea de centre de informare sub formă de ghișee unice în toate statele membre. Acestea ar trebui să fie complet digitalizate și să pună la dispoziția producătorilor, investitorilor și consumatorilor informații în timp real și actualizate. În plus, CESE consideră că ar trebui înființate mai multe organizații de producători, întrucât ele sunt extrem de importante pentru competitivitatea sectorului, în special a IMM-urilor. CESE consideră că este necesară, de asemenea, o platformă dedicată care să sprijine continuarea activității și preluarea întreprinderilor.

4.11. CESE solicită un cadru specific de stimulente care să sprijine sectorul și să îl conducă către sustenabilitate. CESE recomandă elaborarea imediată a unui sistem de stimulente bazat pe sustenabilitate, în temeiul ODD 14. Stimulentele fiscale pentru producția sustenabilă a acvaculturii reprezintă o altă alternativă care trebuie urmată.

4.12. Disponibilitatea spațiului reprezintă o altă provocare pentru sectorul acvaculturii, întrucât acesta concurează deseori cu alte industrii, cum ar fi șantierele navale, sursele de energie regenerabilă, activitățile recreative, extracția etc. Statele membre ar trebui să pună în aplicare proiecte coordonate de amenajare a teritoriului, inclusiv planificarea la nivelul bazinelor maritime, refacerea instalațiilor de acvacultură abandonate și crearea unor sisteme de analiză a volumelor mari de date.

4.13. Colectarea și evaluarea datelor pot juca un rol important în dezvoltarea sectorului, iar CESE solicită măsuri cât mai curând posibil în această privință. Rezultatele vor depinde de punerea la dispoziție a finanțării necesare și de implicarea directă atât a autorităților publice, cât și a entităților private. În plus, asigurarea transferului celor mai bune practici de la grupurile de acțiune locală (GAL) către grupurile de acțiune locală în domeniul pescuitului (FLAG) și majorarea fondurilor pentru FLAG vor îmbunătăți capacitatea micilor producători.

4.14. Programele de educație și formare profesională pot contribui la satisfacerea nevoilor sectorului acvaculturii, sporind totodată gradul de sensibilizare în rândul generației tinere cu privire la oportunitățile de muncă și carierele în acest sector. CESE solicită, de asemenea, cursuri de formare pe tot parcursul vieții privind practicile de acvacultură sustenabilă. În acest sens, cererile de propuneri pot beneficia de finanțare din Fondul social european și pot fi modelate în mod specific pentru industria acvaculturii.

4.15. Sistemele de gestionare a deșeurilor sunt necesare imediat pentru un sector care are un potențial ridicat de a-și reduce amprenta de mediu, alături de controlul calității și de standardele în materie de sănătate și de siguranță alimentară. Acest lucru ar fi deosebit de important pentru viitoarea sustenabilitate a sectorului.

4.16. Măsurile adoptate pentru a sprijini sectorul acvaculturii în următorii cinci ani sunt esențiale pentru viitorul sectorului și vor juca un rol-cheie în determinarea gradului de dependență de importuri. CESE consideră că implicarea partenerilor sociali și a organizațiilor societății civile în procesele de proiectare și de punere în aplicare este extrem de importantă și va crea valoare adăugată pentru Uniune, prin stimularea productivității sustenabile și a competitivității sectorului.

4.17. CESE consideră că apele marine și cele continentale ar trebui să fie conservate și protejate, promovând totodată activități de acvacultură sustenabilă care să asigure alimentele necesare pentru populația UE. Este necesar să se găsească un echilibru adecvat între conservarea biodiversității Pământului și îndeplinirea cerințelor privind alimentele necesare, ținând seama de impactul social, de criteriile pentru o viață sănătoasă și de protecția mediului. Apa, nutrienții, situarea fermei și energia sunt printre cele mai importante aspecte care determină sustenabilitatea ecologică a fermelor de acvacultură.

4.18. În cele din urmă, CESE apreciază toate eforturile și inițiativele lansate de Comisia Europeană pentru a ajuta sectorul să crească și să devină mai sustenabil. Propunerea de creare a unui mecanism al UE de asistență pentru acvacultură cu o platformă online dedicată este extrem de importantă pentru producători. Partajarea celor mai bune practici între statele membre trebuie, de asemenea, stimulată.

Bruxelles, 22 septembrie 2021. Președintele Comitetului Economic și Social European Christa SCHWENG

(1) https://www.eumofa.eu/documents/20178/415635/EN_The+EU+fish+market_2020.pdf

(2) http://www.fao.org/fileadmin/user_upload/esag/docs/AT2050_revision_summary.pdf

(3) Grupul de lucru al experților privind raportul economic al sectorului acvaculturii din UE

(4) https://stecf.jrc.ec.europa.eu/reports/economic/-/asset_publisher/d7Ie/document/id/2871698

(5) https://www.eumofa.eu/documents/20178/415635/EN_The+EU+fish+market_2020.pdf

(6) Eurobarometru special 450: EU consumer habits regarding fishery and aquaculture products (Obiceiurile consumatorilor din UE în ceea ce privește produsele pescărești și de acvacultură)

(7) Orientări strategice pentru dezvoltarea sustenabilă a acvaculturii în UE

(8) Avizul CESE pe tema „Eliminarea obstacolelor din calea acvaculturii durabile în Europa” (JO C 34, 2.2.2017, p. 73).

(9) „Science Advice for Policy by European Academies – Food from the Oceans” (Sfaturi științifice pentru politici oferite de academiile europene – Alimentele din oceane)

(10) Avizul CESE pe tema „Eliminarea obstacolelor din calea acvaculturii durabile în Europa” (JO C 34, 2.2.2017, p. 73).

(11) Avizul CESE pe tema «Orientări strategice pentru dezvoltarea sustenabilă a acvaculturii în UE» (JO C 67, 6.3.2014, p. 150).